เบื้องต้นไปหาเมื่อวันที่ 27 พ.ย. 63 พบว่าขี้หูอุดตัน ก่อนไปไม่มีอาการเจ็บหรือปวดหูเลย มีแค่อาการเสียงวี่ๆในหูเท่านั้น ทำการแคะขี้หูออก และดูดขี้หู แต่ว่าดูดไม่ออก จึงให้ยามาหยอด พอกลับมาถึงห้อง ก็หยอดและกินยาตามที่สั่ง หยอดครั้งแรกมีอาการหูอื้อ (จนวันนี้ก็ยังไม่หาย) มีอาการปวด คล้ายอาการปวดฟัน ปวดทรมานมาก มีเจ็บจี๊ดๆ เวลาหาว อยากทราบว่าเป็นอะไร มีผลข้างเคียงจากการใช้ยาหรือไม่ ถ้าไปหาอีกครั้ง จะดูดขี้หูออกและหายเป็นปกติมั้ยคะ
สวัสดีค่ะ Sasithon,หากได้ยาหยอดหูเพื่อละลายขี้หู แล้วเกิดอาการหูอื้อ ก็อาจเกิดจากยาที่หยอดไปทำให้หูอื้อได้ คล้ายกับการที่น้ำเข้าหู แต่จะไม่ได้ทำให้มีอาการปวด เจ็บหู ดังนั้น หากอาการเจ็บหู ปวดหูเป็นมาก แสดงว่าอาจเกิดมีการอักเสบติดเชื้อของรูหูชั้นนอกขึ้น โดยอาจเป็นผลมาจากการที่ได้ไปแคะหูและการพยายามดูดขี้หูออก โดยนอกจากจะทำให้มีอาการปวดในรูหูแล้ว ก็จะมีอาการหูอื้อ มีน้ำเหลืองไหลออกมา รูหูบวมแดง เป็นต้น ในเบื้องต้นอย่างไรก็ตาม หากยังคงมีขี้หูอุดตันมาก ก็จะทำให้มีหูอื้อและเกิดอาการปวดรูหูได้เช่นกันในเบื้องต้น ยังไม่ควรใช้อะไรแคะรูหู และระวังอย่าให้น้ำเข้าหู โดยอาจใช้สำลีอุดรูหูไว้ขณะอาบน้ำ ส่วนยาหยอดหูควรงดใช้ไปก่อน แลแนะนำควรกลับไปพบแพทย์เพื่อตรวจว่าเกิดจากมีการอักเสบติดเชื้อหรือไม่ หรือเกิดจากการที่ขี้หูยังอุดแน่นมากเหมือนเดิม ซึ่งก็อาจต้องใช้ยาหยอดละลายขี้หูต่อค่ะ